- AMK SVARTE IKKE PÅ TRE NØDANROP: Marian Jenssen Seiergren var fortvilet da AMK ikke besvarte nødanropene hennes i fjor, og datteren Lise (nå 7 år) lå og ristet i kramper. Da hun omsider fikk kontakt med AMK-sentralen fikk de god hjelp.

Lise (6) hadde krampeanfall: - Jeg prøvde å ringe 113 tre ganger, men de svarte ikke

Mariann fikk ikke kontakt med datteren Lise som lå og ristet i sengen. Hun hevder at hun ringte AMK tre ganger, uten at de tok telefonen.

May Linn Gjerding

Ola Mjaaland

Oppdatert 15. september 2013

Artikkelen er over syv år gammel

Jenta ble dårlig hjemme på Refstad i Oslo 15. februar i fjor, rundt klokken 21.15.

1218 ganger i fjor ga innringere opp og la på røret da de ikke kom gjennom til AMK-sentralen i Oslo og Akershus, skrev VG denne uken.







- Min datter var sliten og hadde litt feber, da hun gikk å la seg på kvelden. Jeg tenkte at hun kom til å sove av seg feberen. Storebroren insisterte etter hvert på å legge seg inne hos henne. Det var lurt, for etter en stund kom han opp til meg og sa: Jeg skjønner ikke hva Lise sier, forteller mamma Marian Jenssen Seiergren (41) til VG.

Hun forteller at hun løp inn på barnerommet. Der lå datteren glovarm, og hun ristet og bablet.

Fortvilet situasjon

- Det var lyder, men det var ikke noe snakk. Jeg fikk ingen kontakt med henne og det var trolig et epileptisk anfall. Jeg bar henne ut i dusjen og la kalde kluter over henne. Det kom sikkel ut av munnen hennes. Jeg ringte til AMK-sentralen, det ringte og det ringte, men ingen svarte. Jeg var alene med barn med kramper, og en syvåring som sto skremt å så på, sier 41-åringen.

- Da var jeg fortvilet. Det var en utrolig stressende situasjon.

Marian Jenssen Seiergren opplyser at hun prøvde å ringe 113 i alt tre ganger, uten at noen svarte.

- Drives uforsvarlig

Sentralen i Oslo, som årlig tar i mot 132.000 nødsamtaler, drives uforsvarlig, fastslår Helsetilsynet i en rapport som truer AMK Oslo og Akershus med tvangsmulkt dersom publikum ikke får raskere svar når de ringer nødtelefonen.

- Jeg var så desperat at jeg endte med å ringe politiet på 112, og de svarte på første ringesignal. Politiet satte meg over til 113. Da ble anropet besvart etter syv ringesignal, men disse sekundene føles uendelig lange når man ikke får kontakt med barnet sitt. Da teller hvert sekund, sier hun.

Fra det øyeblikket hun fikk kontakt med AMK, fikk hun svært god hjelp:

- De fikk meg til å sjekke at ikke tunga lå langt tilbake i ganen, og sa at nedkjøling var viktig. Så kom først en, så to ambulanser, og hun ble gitt krampenedsettende medisin. Hun hadde en pustestans, men fikk umiddelbar behandling. Vi var superimponert over videre behandling på Ullevåls barneavdeling.

- Hva tenker du om tiden det tok for å få svar fra AMK i dag?

- Jeg skulle gjerne ha betalt mer i skatt for å ha hatt flere personer som kan hjelpe meg, og berolige meg i en stressende situasjon. Den opplevelsen unner jeg ingen.

- Akselerer behovet for løsninger

Lise, som nå er 7 år, har per i dag ingen seneffekter og ingen komplikasjoner som følge av behandlingen.

Saken fortsetter under bildet

MÅ FORBEDRE: Klinikksjef ved OUS, Øyvind Skraastad, sier de ikke har klart å bemanne nok og heller ikke har et teknisk system som takler den store økningen av nødsamtaler de siste årene. Til venstre står Rune Gehrken, AMK-leder for Oslo og Akershus. Foto: ROGER NEUMANN

Sykehusledelsen mener at historien om Lise viser hvor viktig det er at situasjonen blir bedre.

- Bak statistikker over svekket funksjon i AMKs evne til å svare 113 meldingen, finnes slike vanskelige historier. Det er viktig for oss at disse kommer frem. Dette forsterker, forplikter og akselerer behovet for å komme med gode, varige løsninger for å forbedre AMK sentralen, sier Øyvind Skraastad, som har vært leder for Akuttklinikken ved OUS siden i fjor.

Publisert: 15.09.13 kl. 20:04 Oppdatert: 15.09.13 kl. 22:11